‘চারপাশে ক্যামেরা থাকলেই কাজ করেন মোদি’
ভারতে মুসলিমবিদ্বেষী নাগরিকত্ব সংশোধনী আইন বাতিলের দাবিতে শুরু থেকেই সরব দেশটির জনপ্রিয় চলচ্চিত্র নির্মাতা অনুরাগ কাশ্যপ। প্রধানমন্ত্রী নরেন্দ্র মোদির তীব্র সমালোচক হিসেবে তিনি পরিচিত।







মোদির সমালোচনা করে টুইটে অনুরাগ বলেন, চারপাশে ক্যামেরা থাকলেই মোদি করিৎকর্মা হয়ে ওঠেন। প্রধানমন্ত্রীকে নিয়ে অনুরাগের এমন কটাক্ষ ঝড় তুলেছে ভারতের রাজনৈতিক অঙ্গনে।  খবর এনডিটিভির।




৩ জানুয়ারি জনপ্রিয় ‘ব্ল্যাক ফ্রাইডে’ ছবির পরিচালক হিন্দি ভাষায় টুইটে লিখেন, ‘কখনও কখনও মনে হয় যদি পাকিস্তান ভূখণ্ড না থাকত, তবে হয়তো মোদিজির কাছে কথা বলার মতো কিছুই থাকত না। আমি মনে করি, মোদিজি তখনই কাজ করেন, যখন তার চারপাশে ক্যামেরা থাকে।’
টুইটারে এমন মন্তব্যের পরেই আলোচনায় চলে আসেন অনুরাগ। তাই সেই টুইটের পক্ষে-বিপক্ষে রিটুইট করেছেন অনেকে। গত দুদিনে ২৪ হাজারের বেশি লাইক জমা পড়েছে তাতে।
এদিকে ভারতে যখন বিতর্কিত নাগরিকত্ব আইন নিয়ে কথা বললে ধড়পাকড়ের মত পরিস্থিতি সেখানে প্রধানমন্ত্রীকে নিয়ে এমন আক্রমণাত্মক কথা বলে বিপদে পড়েছেন অনুরাগ কাশ্যপ।
তার বিরুদ্ধে তদন্তের নির্দেশ দিয়েছে ভারতের কেন্দ্রীয় গোয়েন্দা সংস্থা সিবিআই।
তবে অনুরাগ কাশ্যপ যে বিজেপি সরকারবিরোধী মতাদর্শের তা অনেক আগেই দৃশ্যমান ছিল।
এর আগেও নানা সময় নরেন্দ্র মোদিকে ক্ষমতালোভী, হিংসুক, অহংকারী ও ভীতু বলে আখ্যায়িত করেছিলেন তিনি।
তাই বলে যে কংগ্রেসকে ভালোবাসেন অনুরাগ, তাও কিন্তু নয়।  
বিতর্কিত নাগরিকত্ব আইন নিয়ে নিজের মত প্রকাশে এক টুইটবার্তায় অনুরাগ লেখেন, ‘মোদিজি কংগ্রেসকে কেন দোষ দেন? তিনি নিজেই তো বর্তমানে ইন্দিরা গান্ধীর মতো কাজ করছেন।  আর অমিত শাহ সঞ্জয় গান্ধীর চরিত্রে। তাহলে বিজেপি আর কংগ্রেসের মধ্যে পার্থক্য রইল কোথায়?’
তবে এনআরসি ইস্যুর বিরোধিতার কাতারে প্রথম থেকেই সরব ছিলেন অনুরাগ কাশ্যপ।

ভারতে মুসলিমবিদ্বেষী নাগরিকত্ব সংশোধনী আইন বাতিলের দাবিতে শুরু থেকেই সরব দেশটির জনপ্রিয় চলচ্চিত্র নির্মাতা অনুরাগ কাশ্যপ। প্রধানমন্ত্রী নরেন্দ্র মোদির তীব্র সমালোচক হিসেবে তিনি পরিচিত।